KOMISIJOS ATASKAITA EUROPOS PARLAMENTUI IR TARYBAI dėl 2012 m. valstybių narių pateiktų fiskalinių duomenų kokybės /* COM/2013/088 final */





KOMISIJOS ATASKAITA EUROPOS PARLAMENTUI IR TARYBAI dėl 2012 m. valstybių narių pateiktų fiskalinių duomenų kokybės TURINYS 1........... Pagrindiniai faktai............................................................................................ 3 2........... Pagrindiniai faktai apie 2012 m. valdžios sektoriaus deficito ir skolos duomenis................................................................................................................. 3 2.1........ Savalaikiškumas, patikimumas ir išsamumas..................................................................... 3 2.1.1..... Savalaikiškumas............................................................................................................. 3 2.1.2..... Patikimumas................................................................................................................... 4 2.1.3..... Lentelių išsamumas ir pagrindžiamoji informacija.............................................................. 4 2.1.4..... Papildomos lentelės, susijusios su finansų krize................................................................. 5 2.1.5..... Tarpvalstybinio skolinimo klausimynas............................................................................. 6 2.2........ Atitiktis apskaitos taisyklėms ir statistinių duomenų nuoseklumas...................................... 6 2.2.1..... Dalijimasis informacija ir paaiškinimai.............................................................................. 6 2.2.2..... Dialogo vizitai ir metodiniai vizitai..................................................................................... 6 2.2.3..... Konkrečios Eurostato rekomendacijos............................................................................ 7 2.2.4..... Naujausi metodiniai klausimai.......................................................................................... 7 2.2.5..... Atitiktis pagrindžiančioms valdžios sektoriaus sąskaitoms................................................. 8 2.3........ Paskelbimas................................................................................................................... 8 2.3.1..... Pagrindinių duomenų ir išsamių duomenų lentelių skelbimas.............................................. 8 2.3.2..... Išlygos dėl duomenų kokybės......................................................................................... 9 2.3.3..... Pateiktų duomenų keitimas.............................................................................................. 9 2.3.4..... Metaduomenų skelbimas (aprašai)................................................................................ 10 3........... Išvados................................................................................................................... 10 1. Pagrindiniai faktai Tarybos reglamento (EB) Nr. 479/2009 dėl Europos bendrijos steigimo sutarties priede pateikto Protokolo dėl perviršinio deficito procedūros (PDP) taikymo[1] (iš dalies pakeisto Reglamentu (EB) Nr. 679/2010) 8 straipsnio 3 dalyje reikalaujama, kad Komisija (Eurostatas) (toliau – Eurostatas) Europos Parlamentui ir Tarybai reguliariai teiktų valstybių narių pateiktų faktinių duomenų kokybės ataskaitas. Šioje metinėje ataskaitoje pateikiamas bendras duomenų savalaikiškumo, patikimumo, išsamumo, atitikties apskaitos taisyklėms ir nuoseklumo vertinimas. Ankstesnę ataskaitą (dėl 2011 m. pranešimų) Komisija priėmė 2012 m. balandžio 13 d. Eurostatas reguliariai vertina valstybių narių pateiktų faktinių duomenų ir juos pagrindžiančių valdžios sektoriaus sąskaitų, parengtų remiantis 1996 m. birželio 25 d. Tarybos reglamentu (EB) Nr. 2223/96 dėl Europos nacionalinių ir regioninių sąskaitų sistemos Bendrijoje (1995 m. ESS)[2], kokybę. Vertinant daugiausia dėmesio skiriama veiksniams, kuriais galima paaiškinti bendrą valdžios sektoriaus deficitą ar perviršį ir valdžios sektoriaus skolos pokytį. Valstybės narės siunčia šią informaciją Eurostatui du kartus per metus. Taip pat teikiama papildoma informacija, kaip antai „Klausimynas dėl pranešimų pagal PDP lentelių“, „Papildoma finansų krizei skirta lentelė“ ir dvišaliai valstybių narių paaiškinimai. Eurostatas taip pat nuolat palaiko dialogą su valstybėmis narėmis, rengdamas reguliarius PDP dialogo vizitus. Ši ataskaita pagrįsta 2012 m. PDP duomenų teikimo pagrindiniais nustatytais faktais ir išvadomis, daugiausia dėmesio skiriant naujausiems 2012 m. spalio mėn. pateiktiems duomenims. Prireikus šie duomenys lyginami su 2012 m. balandžio mėn. ir 2011 m. pateiktais duomenimis. 2. Pagrindiniai faktai apie 2012 m. valdžios sektoriaus deficito ir skolos duomenis 2.1. Savalaikiškumas, patikimumas ir išsamumas 2.1.1. Savalaikiškumas Du kartus per metus – iki balandžio 1 d. ir spalio 1 d. – valstybės narės privalo pateikti Komisijai faktinius ir numatomus PDP duomenis[3]. 2012 m. pateikti 2008–2012 m. laikotarpio PDP duomenys. 2012 m. duomenys yra nacionalinių valdžios institucijų numatyti duomenys, o 2008–2011 m. duomenys – faktiniai (t. y. galutiniai, pusiau galutiniai, laikinieji ar apskaičiuotieji). Eurostatas netikrina valstybių narių pateiktų numatomų duomenų. Už tai atsako ECFIN GD. Paprastai duomenų teikimo terminų laikomasi labai gerai. 2012 m. abiejų PDP pranešimų atvejais visos valstybės narės pateikė savo faktinius duomenis anksčiau teisės aktais nustatyto termino. Kalbant apie numatomus duomenis, 2012 m. balandžio mėn. pranešimo atveju visos valstybės narės duomenis pateikė iki 2011 m. balandžio 1 d., išskyrus Prancūziją, kuri 2012 m. numatomus duomenis atsiuntė balandžio 6 d. 2.1.2. Patikimumas 2012 m. balandžio mėn. ir 2012 m. spalio mėn. pranešimų duomenys daugiausia buvo tikslinami dėl duomenų šaltinių atnaujinimo, sektoriaus vienetų klasifikacijos pakeitimo, veiksmų, kurių valstybė ėmėsi reaguodama į finansų krizę, įrašymo į sąskaitas ir metodinių pokyčių. Kaip įprasta, balandžio mėn. – spalio mėn. skolos duomenys buvo tikslinami mažiau nei deficito duomenys. Daugiausia deficito duomenis tikslino Ispanija ir Airija. 2012 m. balandžio mėn. – 2012 m. spalio 1 d. laikotarpiu 2010 ir 2011 m. PDP pranešimuose Ispanija deficito duomenis padidino dėl anksčiau neįrašytų neapmokėtų sąskaitų, susijusių su valstybės ir vietos valdžios institucijų subsektorių sveikatos apsaugos išlaidomis, ir dėl centrinės valdžios kapitalo injekcijų į tris bankus klasifikacijos pakeitimo. Airijoje daugiausia tikslinti 2011 m. duomenys, kai deficito duomenys buvo padidinti dėl patikslinto injekcijų į du bankus kapitalo pervedimo elemento. Skolos duomenis balandžio mėn. – spalio mėn. laikotarpiu daugiausia tikslino Jungtinė Karalystė ir Italija. Jungtinės Karalystės pateikti 2008 ir 2009 m. skolos duomenys smarkiai sumažėjo dėl valdžios sektoriui priklausančių skolos anuliavimo struktūrų atitinkamo poveikio apskaičiavimo pokyčių, o Italijos pateikti viso 2008–2011 m. laikotarpio skolos duomenys padidėjo dėl įgyvendinto Eurostato sprendimo dėl prekybos kreditų įrašymo į sąskaitas. Balandžio mėn. – spalio mėn. gerokai patikslinti 2010 ir 2011 m. Graikijos ir 2008 ir 2009 m. Liuksemburgo BVP duomenys. Kalbant apie pranešimo laikotarpiu patikslintus duomenis, dauguma valstybių narių patikslino savo pateiktus duomenis po to, kai jie buvo pirmą kartą pateikti 2012 m. spalio mėn. 23 šalys atsiuntė 35 patikslintus duomenų rinkinius, o 2012 m. balandžio mėn. 22 šalys pateikė 38 patikslintus duomenų rinkinius. Daugeliu atveju valstybės narės duomenis tikslino atsižvelgdamos į komentarus, techninius klausimus arba Eurostato pastabas ir dažniausiai siuntė trūkstamus duomenis, taisė technines klaidas, vidaus nenuoseklumus, tikslino pranešimų lentelių arba susijusių klausimynų duomenis arba taisė neteisingus įrašus lentelėse. Dėl patikslintų duomenų rinkinių balandžio mėn. ir spalio mėn. pranešimo laikotarpio deficito ir skolos lygiai smarkiai nepasikeitė, palyginti su valstybių narių pradžioje atsiųstais duomenimis, išskyrus spalio mėn. pranešimus, kai Airijos deficito skaičiai patikslinti -0,2 procentinio punkto (pp) BVP per pranešimo laikotarpį. 2.1.3. Lentelių išsamumas ir pagrindžiamoji informacija Duomenų teikimo lenteles pildyti teisiškai privaloma, nes tik remdamasis teisingai užpildytomis lentelėmis Eurostatas gali tinkamai vertinti duomenų kokybę. Reglamento (EB) Nr. 479/2009 (su pakeitimais) 8 straipsnio 2 dalyje nustatyta, kad valstybės narės Eurostatui privalo teikti reikiamą statistinę informaciją, „(...) visų pirma (...) – tai: a) nacionalinių sąskaitų duomenys; b) duomenų šaltinių ir metodų aprašai; c) pranešimo pagal PDP lentelės; d) su pranešimais susiję papildomi klausimynai ir paaiškinimai.“ Yra keturios pagrindinės pranešimo pagal PDP lentelės. Pildyti 1–3 PDP lenteles teisiškai privaloma, o teikti 4-tosios PDP lentelės duomenis susitarė valstybės narės[4]. 1 ir 2A (centrinė valdžia) lentelės apima 2008–2012 m., o kitos lentelės apima 2008–2011 m. laikotarpį[5]. Dauguma valstybių narių užpildė visas pranešimo pagal PDP lenteles[6]. Tačiau 2012 m. spalio mėn. teikdamos duomenis pranešimo pagal PDP 2-osiose lentelėse trys valstybės narės nepakankamai išsamiai nurodė einamojo likučio ir pertekliaus arba deficito pagal PDP ryšį visuose subsektoriuose (daugiausia vietos valdžios institucijų) arba visiems metams, arba nurodė pertekliui arba deficitui pagal PDP lygų apyvartinį likutį. Ne visos valstybės narės pateikė išsamų 3-iosios PDP lentelės duomenų suskirstymą. Visų pirma kai kur trūko išsamios informacijos apie paskolas ir nuosavybės priemones. Be to, keletas šalių dažnai praneša, kad statistinių neatitikimų nėra, o tai paprastai reiškia, kad neatitikimai neteisingai įtraukti į kategoriją „kitos gautinos / mokėtinos sumos“. Nepaisant kai kurių valstybių narių pažangos, dažnai bendra 4-tosios lentelės aprėptis tebėra netinkama. Visų pirma keletas šalių neteikia išsamių prekybos kreditų ir išankstinių mokėjimų įsipareigojimų likučio duomenų. Visos valstybės narės atsakė į „Klausimyno dėl pranešimo lentelių“ klausimus[7]. Atsakymų aprėptis ir kokybė, palyginti su ankstesniais metais, toliau gerėjo, tačiau vis dar reikia daryti pažangą, nes kai kurios šalys nepateikė visų klausimyne prašomų duomenų. Tai visų pirma centrinės valdžios reikalavimų ir skolų anuliavimo duomenys, kitų gautinų / mokėtinų sumų suskirstymas ir valstybės garantijų įrašymas į sąskaitas (daugiausia apima vietos valdžios institucijų subsektorių). PDP lentelės galėtų būti pildomos išsamiau. Tačiau manoma, kad likusios problemos greičiausiai neturės poveikio duomenų kokybei. 2.1.4. Papildomos lentelės, susijusios su finansų krize Nuo 2009 m. liepos 15 d. Eurostatas papildomoje lentelėje rinko finansų krizės duomenis. Papildomos lentelės 1 dalyje teikiami duomenys apie sandorius, kurie buvo įrašyti į valdžios sektoriaus pajamų ir išlaidų sąskaitą ir darė faktinį poveikį PDP deficitui arba pertekliui. Papildomos lentelės 2 dalis skirta duomenims apie finansinio turto ir įsipareigojimų likučius, susijusius su parama finansų įstaigoms. Joje skiriama veikla, kuri faktiškai darė poveikį valdžios sektoriaus įsipareigojimams (įtrauktiems į valdžios sektoriaus skolą) ir veikla, kuri gali daryti poveikį valdžios sektoriaus įsipareigojimams ateityje, bet šiuo metu laikoma priklausoma nuo būsimų įvykių (neįtrauktų į valdžios sektoriaus skolą). Šiose lentelėse nurodomi valstybės veiksmai tiesiogiai susiję su parama finansų įstaigoms. Paramos priemonės ne finansų įstaigoms arba bendros ekonominės paramos priemonės neįtrauktos. 2012 m. surinkti duomenys susiję su 2007–2011 m. Visos valstybės narės, išskyrus septynias (Bulgariją, Čekiją, Estiją, Maltą, Lenkiją, Rumuniją ir Slovakiją) pranešė, kad 2007–2011 m. vyriausybė ėmėsi įvairių su finansų krize susijusių veiksmų. Eurostatas kartu su PDP pranešimais spaudai paskelbė pranešimą, kuriame nagrinėjami šie duomenys[8]. 2.1.5. Tarpvalstybinio skolinimo klausimynas Po 2011 m. balandžio mėn. pranešimo valstybės narės taip pat teikia duomenis apie tarpvalstybinį skolinimą, susijusį su finansinės pagalbos operacijomis. PDP pranešime spaudai pateikiama ši informacija, leidžianti nagrinėti paskolas, kurias valstybės narės suteikia, kad paremtų kitų valstybių narių (2011 m. daugiausia Graikijos, Airijos ir Portugalijos) operacijas. Toks tarpvalstybinis skolinimas gerokai padidėjo dėl finansų krizės ir jį reikėjo išskaičiuoti iš ES-27 ir euro zonos skolos pagal Mastrichto kriterijus suvestinių rodiklių, kurie apskaičiuojami konsoliduotai. Dėl šio konsolidavimo suvestiniai ES-27 ir euro zonos rodikliai neatitinka aritmetinės valstybių narių skolos sumos (t. y. siekiant išvengti dvigubos apskaitos neįtraukiamas minėtas tarpvalstybinis skolinimas). Į atsakymuose į 2011 m. klausimyną pateiktus skaičius įtrauktos sumos, susijusios su Europos finansinio stabilumo fondu (EFSF). 2.2. Atitiktis apskaitos taisyklėms ir statistinių duomenų nuoseklumas 2.2.1. Dalijimasis informacija ir paaiškinimai Per vertinimo laikotarpį nuo 2012 m. spalio 1 d., paskutinės duomenų teikimo dienos, iki spalio 22 d., kai duomenys buvo paskelbti, Eurostatas kreipėsi į visų valstybių narių nacionalines statistikos institucijas prašydamas pateikti išsamesnę informaciją ir paaiškinti konkrečių sandorių apskaitos taisyklių taikymą. Eurostatas ir nacionalinės valdžios institucijos aktyviai susirašinėjo šiuo klausimų. Pirmas prašymų pateikti paaiškinimus paketas visoms šalims nusiųstas prieš spalio 5 d. Antrasis prašymų paketas nusiųstas 23 šalims, trečiasis – trims šalims. Kai kurių šalių Eurostatas prašė atsiųsti patikslintas pranešimų lenteles[9]. 2.2.2. Dialogo vizitai ir metodiniai vizitai Reglamente (EB) Nr. 479/2009 (su pakeitimais) numatyti dialogo vizitai ir metodiniai vizitai. Dialogo vizitai, ypač naujieji institucijų dialogo vizitai, į valstybes nares rengiami reguliariai, siekiant patikrinti perduotus duomenis, išnagrinėti metodinius klausimus, aptarti aprašuose pateiktus statistinius šaltinius ir procesus bei įvertinti apskaitos taisyklių laikymąsi, pvz., valdžios sektoriaus atskyrimą, duomenų įrašymo į sąskaitas laiką ir valdžios sektoriaus sandorių ir įsipareigojimų klasifikavimą. 2012 m. PDP dialogo vizitų Eurostatas vyko į šias šalis: Austriją (sausio 17–19 d. – institucijų dialogo vizitas), Lietuvą (vasario 8–9 d.), Latviją (vasario 15–16 d.), Bulgariją (vasario 27–29 d.), Belgiją (kovo 5–7 d. ir rugsėjo 4 d. – institucijų dialogo vizitai, birželio 27 d. – įprastinis dialogo vizitas), Graikiją (kovo 22–23 d. ir rugsėjo 24–25 d.), Slovakiją (gegužės 3–4 d.), Čekiją (gegužės 22–24 d. – institucijų dialogo vizitas), Maltą (gegužės 22–23 d.), Ispaniją (birželio 18–22 d. ir rugsėjo 11–14 d. – abu institucijų dialogo vizitai), Austriją (birželio 25–26 d.), Vengriją (liepos 10–11 d.), Airiją (rugpjūčio 30–31 d.), Prancūziją (rugsėjo 10–11 d.), Kiprą (rugsėjo 26 d.), Čekiją (lapkričio 13–14 d.), Italiją (lapkričio 19–21 d. – institucijų dialogo vizitas), Portugaliją (lapkričio 22–23 d.) ir Daniją (lapkričio 29–30 d.). Be to, 2012 m. gegužės 24 d. surengtas techninis vizitas į Ispaniją ir du vizitai (techninis ir pasirengimo narystei) į Kroatiją – būsimą valstybę narę. Vizitų metu aptarti šie klausimai: valdžios sektoriui priskiriamų arba nepriskiriamų vienetų klasifikavimas (pvz., susijusių su viešuoju transportu, televizija ir radiju, ligoninėmis ir universitetais), kapitalo injekcijos, viešojo ir privačiojo sektorių partnerystės, ES srautai, garantijų įrašymas į sąskaitas ir bendras aukštesnio lygmens duomenų srautų kokybės valdymas. Tinkamai atsižvelgta į valstybes nares, turinčias decentralizuotų struktūrų, pvz., autonominių regionų. Po kiekvieno vizito valstybei narei pateikiamas veiksmų sąrašas. Įgyvendinus šiuos veiksmus ilgainiui duomenų kokybė ima gerėti. Kiekvieno dialogo vizito metu nustatyti galutiniai faktai, įskaitant sutartų veiksmų aprašą ir jo būklę, siunčiami Ekonomikos ir finansų komitetui ir skelbiami Eurostato svetainėje. Metodiniai vizitai organizuojami tik tuomet, jei Eurostatas nustato didelių duomenų kokybės problemų, ypač susijusių su metodais, sąvokomis ar taikomais klasifikatoriais. 2012 m. metodinių vizitų nesurengta. 2.2.3. Konkrečios Eurostato rekomendacijos Valstybės narės reguliariai kreipiasi į Eurostatą konsultacijų įvairiais nacionalinių sąskaitų rengimo klausimais, susijusiais su numatomais ar jau atliktais veiksmais. Eurostatas teikia rekomendacijas vadovaudamasis galiojančiomis gairėmis. Eurostatas, laikydamasis Reglamente (EB) Nr. 479/2009 (su pakeitimais) nustatytų skaidrumo reikalavimų, skelbia rekomendacijas[10], jei atitinkama valstybė narė tam neprieštarauja. 2012 m. Eurostatas paskelbė rekomendacijų šiais klausimais: dėl kapitalo injekcijų į Airijos bankus traktavimo įrašant į sąskaitas; kapitalo injekcijos (Gesellschafterzuschuss) ir „KA Finanz AG“ suteiktos valstybės garantijos Austrijoje traktavimo; išankstinio hipotekos paskolų grąžinimo įrašymo į sąskaitas lengvatiniu valiutos keitimo kursu ir susijusios mokesčių atskaitos Vengrijoje; teismo sprendimu nustatytų mokėjimo įsipareigojimų įrašymo į sąskaitas atgaline data Rumunijoje, valstybės injekcijų į banko „Magyar Nemzeti“ perkainojimo rezervus metodinio traktavimo Vengrijoje; mokėjimų, susijusių su 2011–2012 m. neteisingai apskaičiuotomis socialinėmis išmokomis, įrašymo į sąskaitas Rumunijoje. 2.2.4. Naujausi metodiniai klausimai Kaip įprasta, Eurostatas skyrė daug dėmesio ESS 95 taisyklių taikymui ir visų pirma naujausiems sprendimams. Šie sprendimai yra įtraukti į valdžios sektoriaus deficito ir skolos vadovą, kurio naujausia versija paskelbta 2012 m. kovo mėn.[11] ir kuris šiuo metu yra atnaujinamas, kaip kasmet. 2012 m. liepos mėn. Eurostatas paskelbė sprendimą „Tam tikrų su valdžios sektoriaus vienetų prekybos kreditais susijusių operacijų įrašymas į sąskaitas“[12]. 2012 m. balandžio mėn. Eurostatas paskelbė gaires „2011–2012 m. Europos aukščiausiojo lygio susitikimuose priimtų sprendimų poveikis ES valdžios sektoriaus deficitui ir skolai“[13]. 2012 m. liepos mėn. pranešimu „Bankų rekapitalizavimo poveikis valstybės finansams“[14] užbaigtas ankstesnis pranešimas, kuriame pateiktos gairės dėl kapitalo injekcijų į bankus ir viešosiomis lėšomis remiamų blogų bankų klasifikavimo. 2.2.5. Atitiktis pagrindžiančioms valdžios sektoriaus sąskaitoms Reglamentu (EB) Nr. 479/2009 (su pakeitimais) nustatyti pranešimo terminai (balandžio 1 d. ir spalio 1 d.) buvo numatyti siekiant užtikrinti atitiktį pagrindžiančioms metų ir ketvirčių valdžios sektoriaus sąskaitoms, kaip Eurostatui pranešama įvairiose pagal ESS 95 perduodamų duomenų lentelėse. Eurostatas sistemingai analizuoja pranešimų pagal PDP atitiktį pagrindžiančioms valdžios sektoriaus sąskaitoms. Pavyzdžiui, visos valdžios sektoriaus išlaidos ir pajamos turėtų atitikti pateiktus deficito duomenis. Bendra PDP duomenų atitiktis pagal ESS 95 pateiktoms valdžios sektoriaus sąskaitoms pastaraisiais metais pagerėjo, nors nefinansinių duomenų atitiktis geresnė nei finansinių. Kalbant apie 2012 m. spalio mėn. pateiktus duomenis, PDP skaičių ir ESS lentelių (metiniu ir ketvirtiniu lygmeniu) nefinansiniai duomenys visiškai atitiko vieni kitus. Tačiau vis dar reikia, kad valstybės narės užtikrintų geresnę PDP ir ESS lentelių finansinių duomenų atitiktį. Pastebėta 2012 m. spalio mėn. šešių valstybių narių pateiktų PDP duomenų ir ketvirtinių finansinių sąskaitų neatitikimų, o trečdalio valstybių narių prekybos kreditų ir išankstinių mokėjimų įsipareigojimų visumos PDP duomenys neatitiko ESS metinių finansinių sąskaitų. Visų valstybių narių PDP skolos ir ESS ketvirtiniai valdžios sektoriaus skolos duomenys visiškai atitiko vieni kitus. 2.3. Paskelbimas 2.3.1. Pagrindinių duomenų ir išsamių duomenų lentelių skelbimas Reglamento (EB) Nr. 479/2009 (su pakeitimais) 14 straipsnyje nustatyta, kad: „Per tris savaites po to, kai suėjo (…) duomenų pateikimo terminai (…), Komisija (Eurostatas), pateikia faktinius duomenis apie valdžios sektoriaus deficitą ir skolą, kad būtų taikomas Protokolas dėl perviršinio deficito procedūros. Duomenys perduodami juos paskelbiant viešai.“ Duomenys apie valdžios sektoriaus deficitą ir skolą paskelbti 2012 m. balandžio 23 d.[15] ir spalio 22 d[16]. kartu su visomis duomenų lentelėmis, kurias pateikė valstybės narės. Nuo 2012 m. sausio mėn. apytiksliai T+115 dienų intervalu Eurostatas skelbia spaudos pranešimą dėl valdžios sektoriaus skolos pagal Mastrichto kriterijus ketvirčio duomenų. Savo svetainėje Eurostatas taip pat skelbia valdžios sektoriaus metų ir ketvirčių finansinius statistinius duomenis, kuriais grindžiami PDP duomenys, taip pat pranešimą apie atsargų ir srautų koregavimą[17]. Be to, Eurostatas skelbia valstybių narių pateiktą informaciją, susijusią su vyriausybių reagavimo į finansų krizę veiksmais[18], ir tarpvalstybinio skolinimo duomenis. 2012 m. spalio mėn. Eurostatas pirmą kartą paskelbė pranešimą dėl prekybos kreditų ir išankstinių mokėjimų įsipareigojimų likučio[19]. Kaip nurodyta Reglamente (EB) Nr. 479/2009 (su pakeitimais), valstybės narės skelbia faktinius deficito ir skolos duomenis. Visos valstybės narės skelbia deficito ir skolos skaičius nacionaliniu lygmeniu. Dauguma valstybių narių pranešė Eurostatui, kad jos skelbia visas duomenų lenteles. Penkios valstybės narės skelbia tik kai kurias duomenų lenteles, o viena valstybė narė (Prancūzija) nacionaliniu lygmeniu PDP lentelių neskelbia. 2.3.2. Išlygos dėl duomenų kokybės Eurostatas nurodė dvi išlygas dėl 2012 m. balandžio mėn. Airijos pateiktų duomenų kokybės. Abi išlygos buvo atšauktos 2012 m. spalio mėn. vertinimo laikotarpiu. Airija. Eurostatas atšaukė 2012 m. balandžio mėn. paskelbtą konkrečią išlygą dėl Airijos pateiktų duomenų, susijusių su tuo, kad dar nebuvo užbaigti „Allied Irish Banks“ ir „Irish Life & Permanent“ (2012 m. pavadinimas pakeistas į „Permanent TSB“) restruktūrizavimo planai. Airijos centrinė statistikos tarnyba ir Eurostatas išnagrinėjo atnaujintus restruktūrizavimo planus, kurie buvo išsiųsti ES konkurencijos tarnyboms. Šie planai yra tinkamas pagrindas išskirti 2011 m. liepos mėn. injekcijų į „Allied Irish Banks“ ir „Permanent TSB“ deficitą didinančius ir deficito nedidinančius komponentus. Tai buvo atlikta ir Airija pateikė patikslintus duomenis. Eurostatas taip pat atšaukė 2012 m. balandžio mėn. paskelbtą konkrečią išlygą dėl Airijos pateiktų duomenų, susijusių su „National Asset Management Agency Investment Limit“ (NAMA-IL) statistiniu klasifikavimu. Remiantis Airijos centrinės statistikos tarnybos pateiktais dokumentais, „Irish Life“ pardavus savo dalį privačiam investuotojui, NAMA-IL didžiąja dalimi yra privataus kapitalo įmonė. Tai yra būtina sąlyga, kad specialiosios paskirties įmonė būtų klasifikuojama kaip ne valdžios sektoriaus įmonė pagal 2009 m. liepos 15 d. Eurostato sprendimą dėl valstybės veiksmų finansų krizės atveju. 2.3.3. Pateiktų duomenų keitimas Eurostatas iš dalies pakeitė duomenis, kuriuos Jungtinė Karalystė pateikė 2012 m. balandžio mėn. PDP pranešime. Šis pakeitimas buvo atšauktas 2012 m. spalio mėn. vertinimo laikotarpiu. Jungtinė Karalystė. JK Nacionalinės statistikos tarnyba pakeitė „Bradford & Bingley“ ir „Northern Rock Asset Management“ klasifikaciją ir įtraukė jas į valdžios sektorių, kaip nustatyta Valdžios sektoriaus deficito ir skolos vadovo skyriuje dėl finansinio anuliavimo. Todėl Eurostatas nebekeičia Jungtinės Karalystės pateiktų deficito ir skolos duomenų, susijusių su valdžios sektoriaus finansinio anuliavimo struktūromis. 2.3.4. Metaduomenų skelbimas (aprašai[20]) Reglamente (EB) Nr. 479/2009 su pakeitimais nurodyta, kad PDP aprašai priskiriami statistinei informacijai, kuri turi būti pateikiama valstybių narių, kad Eurostatas patikrintų atitiktį ESS 95 taisyklėms. Be to, jame nurodyta, kad šiuos aprašus privaloma skelbti nacionaliniu lygmeniu. Eurostatas paskelbė visų valstybių narių aprašus. Išskyrus Liuksemburgą ir Nyderlandus, visos valstybės narės pranešė, kad jos paskelbė PDP aprašus nacionaliniu lygmeniu. 2012 m. Eurostatas nustatė naują privalomą PDP aprašų formatą, dėl kurio reikės padaryti struktūrinių pokyčių ir teikti išsamesnę informaciją (pvz., kiek tai susiję su apskaičiavimo procedūromis, valdžios sektoriaus ribų nustatymu, konkrečiais sandoriais, kokybės valdymu, aukštesnio lygmens duomenų šaltiniais ir kt.). Eurostatas paskelbs naujus PDP aprašus 2013 m. pabaigoje. 3. Išvados Nuo 2006 m. Eurostatas daro pakeitimus ir (arba) nustato išlygas dėl pateiktų duomenų kokybės. 2012 m. spalio mėn. Eurostatas pirmą kartą nenustatė išlygų ir nepadarė PDP pranešime pateiktų duomenų pakeitimų. Be to, 2012 m. balandžio mėn. dvi Airijai nustatytos išlygos ir Jungtinės Karalystės duomenų pakeitimas buvo atšaukti 2012 m. spalio mėn. PDP pranešime. Eurostatas pripažįsta, kad apskritai dabar teikiami nuoseklesni ir išsamesni duomenys. Tačiau lieka tam tikrų neištaisytų problemų ir valstybės narės turėtų aktyviau imtis veiksmų, kad pagerintų teikiamų prekybos kreditų duomenų aprėptį bei kokybę ir subnacionaliniu valdžios sektoriaus lygmeniu teikiamų duomenų išsamumą. Be to, Eurostatas įdėmiai stebi autonominių regionų duomenų teikimo sistemą ir valstybės veiksmų (bankų rekapitalizavimo), kurių imtasi reaguojant į finansų krizę, įrašymą į sąskaitas. Apskritai Eurostatas priėjo prie išvados, kad 2012 m. padaryta tolesnė pažanga gerinant fiskalinių duomenų teikimo kokybę. Apibendrinant, valstybės narės pateikė geresnės informacijos tiek PDP pranešimo lentelėse, tiek kituose susijusiuose statistinių duomenų rinkiniuose. [1] OL L 145, 2009 6 10, p. 1. [2] OL L 310, 1996 11 30, p. 1. [3] Reglamento (EB) Nr. 479/2009 (su pakeitimais) 3 straipsnio 1 ir 3 dalys. [4] Žr. pareiškimus, įtrauktus į 1993 m. lapkričio 22 d. Tarybos posėdžio protokolą. [5] Tarybos reglamente (EB) Nr. 479/2009 (su pakeitimais) nėra tiesiogiai reikalaujama teikti kitus planuojamus duomenis PDP lentelėse, išskyrus 1 ir 2A lenteles. [6] Valstybių narių pateiktas pranešimo pagal PDP lenteles galima rasti Eurostato interneto svetainėje. Žr. http://epp.eurostat.ec.europa.eu/portal/page/portal/government_finance_statistics/excessive_deficit/edp_notification_tables. [7] Klausimyną sudaro trylika skirsnių, kuriuose prašoma pateikti kiekybinę ir kartais kokybinę kelių sričių informaciją, pvz., mokesčių ir socialinių įmokų sandoriai bei sandoriai su ES, karinės įrangos įsigijimas, valstybės garantijos, skolų anuliavimas, valstybės kapitalo injekcijos į viešąsias bendroves, viešojo ir privačiojo sektorių partnerystė ir pan. [8] Žr. http://epp.eurostat.ec.europa.eu/portal/page/portal/government_finance_statistics/documents/Background_note_fin_crisis_Oct_2012_final.pdf. [9] Žr. 2.1 skirsnį. [10] Žr. http://epp.eurostat.ec.europa.eu/portal/page/portal/government_finance_statistics/methodology/advice_member_states. [11] Žr. http://epp.eurostat.ec.europa.eu/portal/page/portal/product_details/publication?p_product_code=KS-RA-12-003. [12] Žr. http://epp.eurostat.ec.europa.eu/portal/page/portal/government_finance_statistics/documents/Statist.record.of_some_operations_rel.to_trade_credits_i.pdf. [13] Žr. http://epp.eurostat.ec.europa.eu/portal/page/portal/government_finance_statistics/documents/Note_on_statistical_implications_of_summits-updated-12_A.pdf. [14] Žr. http://epp.eurostat.ec.europa.eu/portal/page/portal/government_finance_statistics/documents/The_impact_of_bank_recapitalisations_on_government_fina1.pdf. [15] Žr. http://epp.eurostat.ec.europa.eu/cache/ITY_PUBLIC/2-23042012-AP/EN/2-23042012-AP-EN.PDF. [16] Žr. http://epp.eurostat.ec.europa.eu/cache/ITY_PUBLIC/2-22102012-AP/EN/2-22102012-AP-EN.PDF. [17] Žr. http://epp.eurostat.ec.europa.eu/cache/ITY_PUBLIC/STOCK_FLOW_2012_OCT/EN/STOCK_FLOW_2012_OCT-EN.PDF. [18] Žr. http://epp.eurostat.ec.europa.eu/portal/page/portal/government_finance_statistics/excessive_deficit/supplementary_tables_financial_turmoil. [19] Žr. http://epp.eurostat.ec.europa.eu/portal/page/portal/government_finance_statistics/documents/Note_on_AF.71L-Oct_2012.pdf. [20] Metodų, procedūrų ir šaltinių, naudotų faktiniams deficito ir skolos duomenims skaičiuoti ir pagrindžiančioms valdžios sektoriaus sąskaitoms rengti, aprašai.